Ibu sayu Faqqeh bertarung nyawa hidap kanser mata
Padang Terap: Muhammad Faqqeh Adha Abu Soffian, 2, sepatutnya ceria menjalani kehidupan seperti kanak-kanak lain, namun berubah selepas dia disahkan menghidap kanser retinoblastoma, tahun lalu.  Kanser itu menyerang saraf pada mata kanannya sehingga menyebabkan benjolan pada matanya itu semakin membesar malah besar sedikit daripada bola tenis.  Menurut ibunya, Nor Ashma Abdullah, 43, anak bongsunya itu dikesan menghidap kanser selepas mengalami demam panas yang tinggi ketika berusia sekitar sembilan bulan.  "Kesnya kemudian dirujuk ke Hospital Sultanah Bahiyah (HSB) di Alor Setar sebelum doktor mengesahkan dia menghidap kanser berdasarkan sampel darah yang diambil," katanya ketika ditemui di rumahnya di Kampung Pasir Puteh, Mukim Tualak, di sini, semalam.  Nor Ashma berkata, sebelum ini bengkak itu terus membesar tetapi mengecut sedikit selepas dia menyapu krim yang dibeli di farmasi seperti yang disyorkan oleh doktor hospital.  Katanya, bebola mata kanan anaknya juga sudah tidak kelihatan disebabkan bercampur dengan daging serta benjolan itu.  "Sekiranya pembedahan membuang benjolan ini dapat membantu Faqqeh, saya amat bersyukur tetapi ia memberi risiko, saya bimbang untuk meneruskannya," katanya.  Nor Ashma berkata, disebabkan masalah kewangan dan doktor memaklumkan  usia anaknya tidak panjang, dia perlu mencari ikhtiar lain untuk memastikan anaknya sihat.  Katanya, suaminya, Abu Soffian Ghazali, 51, pula hanya seorang penoreh getah dan perlu menanggung lima anak lain yang masih bersekolah.   "Setiap hari saya memberi Faqqeh minum air zam-zam, selain memberinya susu badan serta susu tepung dengan menggunakan saluran tiub. Berat badan Faqqeh menurun sehingga tiga kilogram.  "Benjolan di mata kanannya juga semakin besar. Benjolan itu bercampur dengan daging serta darah sehinggakan ia pecah malam kelmarin dan mengakibatkan darah keluar dengan banyak," katanya yang juga seorang surirumah.  Sementara itu, Pengerusi Cancer Survivors Malaysia (CSM), Zuraini Kamal yang menziarahi kanak-kanak itu menyampaikan sumbangan kepada ibu bapanya untuk meringankan beban mereka.  Orang ramai yang ingin menghulurkan sumbangan boleh berbuat demikian melalui akaun Bank Rakyat 221261054947 milik Nor Ashma Abdullah atau menghubungi talian 014-9718095.